मुंबई आने पर यूपी वाली हिंदी बोलती हूं, उम्मीद है कि अगले साल बॉलीवुड में दिखूंगी
Priyanka Chopra Upcoming Web Series; Dainik Bhaskar (दैनिक भास्कर) Exclusive Interview With Priyanka Chopra. Follow Bollywood Latest News and Reports On Dainik Bhaskar
अगले हफ्ते प्रियंका चोपड़ा की सीरीज सिटाडेल अमेजन प्राइम पर रिलीज होने वाली है। इस फिल्म में वो नादिया सिंह का रोल प्ले कर रही हैं। इस स्पाई थ्रिलर सीरीज को रूसो ब्रदर्स ने डायरेक्ट किया है। प्रियंका के साथ सीरीज में एक्टर रिचर्ड मैडेन नजर आए हैं। सीरीज 28 अप्रैल से अमेजन प्राइम वीडियो पर रिलीज होगी, जिसके नए एपिसोड हर शुक्रवार 26 मई तक वीकली रिलीज किए जाएंगे।
हाल ही में वो सीरीज के प्रमोशन के लिए भारत आई थीं। इसी दौरान उन्होंने दैनिक भास्कर से कई मुद्दों पर बातचीत कीं।
आइए एक नजर प्रियंका चोपड़ा के इस बातचीत पर…
सवाल- क्या अमिताभ बच्चन के जैसे कभी किसी फैन ने आपके घर खत भेजा है?
जवाब- ऐसा सिर्फ एक बार मेरे साथ हुआ था। जब मैं न्यूयॉर्क में रहती थी, तो वहां मेरा घर नहीं था। मैं डेढ़ साल होटल में रही। तब एक लेटर मेरे पास आया था, जिस पर प्रियंका चोपड़ा लिखा हुआ था। इसी चीज को देखकर मैं हैरान थी क्योंकि सबको मेरे घर या जहां मैं रहती हूं, उसका पता नहीं मालूम रहता है।
सवाल- ग्लोबल फेस की वजह से कैसी जिम्मेदारियां निभानी पड़ती हैं?
जवाब- किसी भी शो या जैसे इस शो को ना बोलने का कोई सवाल नहीं होता है। मैं ये सोचकर काम नहीं करती कि मैं एक ग्लोबल स्टार हूं। मैं अपने हर किरदार को पिछले काम से बेहतर करना चाहती हूं। कोशिश करती हूं कि वैसा काम करुं, जैसा पहले कभी नहीं किया हो।
सवाल- रोल की तैयारियां कैसे करती हैं?
जवाब- मैं हर किरदार के बारे में बहुत पढ़ाई करती हूं। यहां सिटाडेल के लिए फिजिकल प्रेपरेशन की बहुत जरूरत थी। शो का 6 एपिसोड है, लेकिन इसे बनाने में डेढ़ साल लग गए। इस दौरान मुझे वर्क आउट करना पड़ता, जो मुझे बिल्कुल पसंद नहीं है, लेकिन किरदार की डिमांड थी, तो करती थी। सीरीज में मुझे एक्शन सीन करने थे इसलिए मैंने उसी तरह काम किया, जैसे हीरो करते हैं। शो के मेकर्स रूसो ब्रदर्स भी वही चाहते थे। मेरा और शो के हीरो रिचर्ड का किरदार बिल्कुल इक्वल हो। मैं खुद को लकी मानती हूं कि वो समझ पाए कि मैं इतनी काबिल हूं।
सवाल- बॉलीवुड फिल्मों में वापसी कब होगी?
जवाब- मैं दोनों इंडस्ट्रीज में काम करना पसंद करती हूं। हिंदी डायलॉग बोलना मैं बहुत मिस करती हूं। जब मुंबई आती हूं, तो सिर्फ हिंदी में ही बात करती हूं। यहां तक की यूपी वाली हिंदी बोलने लगती हूं। उम्मीद है कि अगले साल फिल्म जी ले जरा में काम करुंगी। जिस तरह के अलग-अलग किरदार मैंने बॉलीवुड में एन्जवॉय किए हैं, वो मैंने हॉलीवुड में अब तक नहीं किया है। वहां अभी शुरुआत भर हुई है। सिटैडल और लव अगेन जो मेरी फिल्म आ रही है, वो मेरे पहले ऐसे प्रोजेक्ट हैं, जहां मेरा लीड रोल है। वहां मुझे खुद को बेहतर बनाने में थोड़ा और वक्त लगेगा।
सवाल- जेम्स बॉन्ड सीरीज की स्पाई फिल्मों का फीमेल वर्जन कितना मजेदार होगा?
जवाब- मैंने पहले भी इसका जवाब दिया था। दस साल पहले की बात है। मुझे बड़ा अच्छा लगेगा कि जो क्लैसिक कैरेक्टर जो सिर्फ मर्दों ने प्ले किए हैं, वो फ्लिप कर दिए जाएं, उन्हें औरतें भी निभाएं तो बहुत अच्छा होगा। ये बड़ा कूल होगा कि एक फीमेल बॉन्ड भी लोगों को देखने को मिलें। मगर फिलहाल तो नाडिया का रोल इस किरदार के काफी क्लोज है।